Af hverju heitir það ' að tippa' þegar við veðjum ? Samkvæmt Íslenskri orðsifjabók er sögnin ' að tippa' tökuorð úr dönsku , ' tippe' , en þaðan er orðið fengið úr ensku , ' tip' . Í íslensku er sögnin að tippa aðallega notuð um það þegar menn taka þátt í knattspyrnugetraunum þar sem reynt er að spá fyrir um úrslit leikja með því að merkja við 1 , X , eða 2 . Tölustafurinn 1 merkir heimasigur , X er jafntefli og 2 útisigur . Getraunaseðill : Lengjan 18. september 2003 af vefsíðunni www.1x2.is . Smellið til að skoða stærri útgáfu . Áður fyrr merkti ' tippa ' að losa hlass af vagni og ' tipparar ' voru vegavinnumenn sem sáu um að að dreifa ofaníburði . Sambærileg merking er einnig til í ensku en þar er orðið ' tip-cart' notað um vagn með sturtupalli . Í ensku hefur orðið ' tip ' margar merkingar , sumir hafa eflaust gefið ' tip ' eða þjórfé á veitingahúsum . Tvær merkingar orðsins skipta þó mestu máli til að útskýra af hverju Íslendingar ' tippa ' í getraunum eða þegar þeir veðja : ' Tip ' er notað um upplýsingar veittar á laun , einkum þær sem tengjast veðreiðum , verðbréfum og fréttum , samanber a tip from the horse´s mouth sem merkir upplýsingar frá fyrstu hendi . Það er ekki fulljóst af hverju enska orðið er notað um leynilegar upplýsingar , ein kenning hljóðar svo að það sé dregið af því þegar menn snerta létt handlegg eða olnboga á einhverjum og gefa honum þannig merki sem aðrir verða ekki varir við . ' Tipping ' í þessari merkingu getur einnig átt við aðeins veigameiri högg sem engu að síður eru alltaf tiltölulega létt og snyrtileg . Elsta dæmið í Oxford English Dictionary um þessa notkun orðins er sótt í þýðingu á Ummyndunum rómverska skáldsins Óvids frá 1567 en þar segir af Krómosi sem heggur létt til Emaþíons og sneiðir þá svo fagmannlega af honum höfuðið að það heldur áfram að tala . Íslenska orðið tippa er ekki aðeins notað þegar við reynum að spá fyrir um úrslit leikja heldur einnig í merkingunni : treysta á e-ð stóla á e-ð gera ráð fyrir e-u Þegar við tippum á að eitthvað fari á tiltekinn veg er líklegra að þannig fari ef við höfum fengið upplýsingar eftir einhverjum leiðum að svo verði . Þeir sem vilja vita af hverju sumir eru betri tipparar en aðrir geta lesið svar Þorsteins Vilhjálmssonar við spurningunni Er eitthvert mark takandi á spádómum og þess háttar ? Að lokum má einnig geta þess að bændur hrópa stundum tipp-tipp , tipp-tapp , tippa-tipp þegar þeir kalla á sauðfé , en það á ekkert skylt við getraunir eða veðmál . Ásgeir Blöndal Magnússo , Íslensk orðsifjabók , Orðabók Háskólans , Reykjavík , 1989 . Mörður Árnason , Íslensk orðabók , 3. útg. , Edda , Reykjavík 2002 . OED.com ( landsaðgangur með notendanafninu iceland og lykilorðinu prioinfo . )